PATVIRTINTA

Lietuvos muzikos ir teatro akademijos

Rektoriaus 2014 m. lapkričio 7 d.

Įsakymu Nr. 174VĮ

**LIETUVOS MUZIKOS IR TEATRO AKADEMIJOS**

**ERASMUS STUDIJŲ IR PRAKTIKOS ORGANIZAVIMO TVARKA**

**BENDROSIOS NUOSTATOS**

1. Lietuvos muzikos ir teatro akademijos (toliau – LMTA) Erasmus studijų ir praktikos organizavimo tvarka (toliau – Tvarka) nustato Erasmus studijų ir praktikos organizavimo, Erasmus stipendijų dydžių ir stipendijų skaičiavimo metodiką, Erasmus stipendijų mokėjimo, Erasmus studijų ir praktikos pripažinimo, atsiskaitymo už Erasmus studijas ir praktiką tvarką.
2. Tvarka parengta vadovaujantis Erasmus universiteto chartija[[1]](#footnote-1), Europos Komisijos Erasmus+ programos vadovu (galioja nuo 2014 m. sausio 1 d.)[[2]](#footnote-2), Švietimo mainų paramos fondo skelbiamomis Erasmus+ programos finansinėmis ir sutarties taisyklėmis[[3]](#footnote-3), Lietuvos švietimo ir mokslo ministro 2014 m. birželio 18 d. įsakymu Nr. V-534 patvirtintu valstybės biudžeto lėšų, skirtų mokslo ir studijų institucijuomis tarptautinėms aukštojo mokslo programoms vykdyti naudojimo tvarkos aprašu, LMTA studijų nuostatais, LMTA studijų rezultatų įskaitymo tvarka.
3. Tvarka taikoma pirmosios (bakalauro), antrosios (magistrantūros), trečiosios (doktorantūros) pakopų studijų programų studentams ir absolventams.
4. Tvarka įsigalioja ir taikoma nuo jos patvirtinimo datos.
5. **Išvykimas Erasmus studijoms ir praktikai** 
   1. Erasmus studijoms ir praktikai išvykti gali pirmosios pakopos (bakalauro) II ir III kursų studentai, antrosios pakopos (magistrantūros) studentai I kurso rudens, pavasario semestre ir II kurso rudens semestre bei trečiosios pakopos (doktorantūros) studentai.
   2. Išvykimo Erasmus studijų arba praktikos laikotarpį studentas turi suderinti su katedros vedėju ir dekanu.
   3. Absolventų praktikai išvykti gali baigę studijas LMTA ir nebestudijuojantys aukštesnėje studijų pakopoje absolventai. Absolvento praktiką leidžiama atlikti per 12 mėnesių po diplomo išdavimo, tačiau pradžia galima ne anksčiau, nei bus paskelbti stojamųjų egzaminų į antrosios pakopos (magistrantūrą)/trečiosios pakopos (doktorantūrą) rezultatai.
   4. Minimali Erasmus studijų trukmė – 3 pilni mėn. Minimali Erasmus praktikos trukmė – 2 pilni mėn. Minimali mišraus mobilumo, kurį sudaro Erasmus studijos ir praktika, trukmė – 3 pilni mėn.
   5. Erasmus studijoms ir praktikai leidžiama išvykti neribotą kartų skaičių, tačiau bendra mobilumo mėnesių suma negali viršyti 12 mėn. kiekvienoje studijų pakopoje.
   6. Absolventų praktikos trukmė apskaičiuojama pagal išnaudotus mobilumo mėnesius atitinkamoje pakopoje, tačiau bendra mėnesių suma negali viršyti 12 mėn.
6. **Erasmus mobilumo programos konkursas**
   1. Tarptautinių ryšių skyrius kiekvienų metų lapkričio mėn. skelbia konkursą Erasmus studijoms visų pakopų studentams. Paraiškos teikiamos kasmet iki gruodžio 1 d., kitų studijų metų, rudens arba pavasario semestrams.
   2. Antrosios pakopos (magistrantūros) studijų studentams kiekvienais metais iki rugsėjo 30 d. organizuojamas papildomas konkursas Erasmus studijoms.
   3. Konkursas Erasmus praktikai skelbiamas 4 kartus per metus: iki spalio 31 d., iki sausio 31 d., iki kovo 31 d. ir iki gegužės 31 d. Kartu su paraiška studentas pateikia priimančios įmonės kvietimą, patvirtinantį studento praktikos pobūdį ir periodą.
   4. Absolventų praktikai studentai teikia paraiškas paskutiniame kurse: kasmet iki sausio 31 d., iki kovo 31 d. ir iki gegužės 31 d.
   5. Konkurse dalyvauti gali visi pažangūs, motyvuoti ir gerai mokantys užsienio kalbą studentai. Vertinant paraiškas taikomi šie minimalūs atrankos kriterijai (prioriteto tvarka):
      1. Paskutinio semestro specializacijos dalyko įvertinimas yra ne mažesnis kaip 8;
      2. Paskutinio semestro bendras studijų dalykų įvertinimų vidurkis ne mažesnis kaip 8;
      3. Studento pasirinkta aukštoji mokykla ir/ar įmonė sudaro galimybes studijuoti dalykus ir/ar atlikti praktiką, atitinkančius jo studijų krypties programą pakopą;
      4. Studento motyvacijos studijuoti/atlikti praktiką užsienyje aiškumas ir pagrįstumas;
      5. užsienio kalbos mokėjimas „gerai“, „labai gerai“ arba „puikiai“.
   6. Atranka vykdoma katedrų posėdžiuose, dalyvaujant specialybės dalykų dėstytojams. Kiekviena katedra gali papildyti pagrindinius atrankos kriterijus. Jei yra taikomi papildomi atrankos kriterijai, jie turi būti nurodyti posėdžio protokole.
   7. Po konkurso atrankos rezultatai skelbiami LMTA tinklalapyje bei katedrų skelbimų lentose.
   8. Paskelbus konkurso rezultatus, Tarptautinių ryšių skyrius organizuoja informacinį seminarą, kuriame studentai supažindinami su išvykimo į užsienio šalių mokyklas ar įmones dokumentų pildymo tvarka.
7. **Išvykimo Erasmus studijoms dokumentų pildymo tvarka**
   1. Studentai, laimėję konkursą Erasmus studijoms, turi:
      1. užpildyti paraiškos formą į pasirinktą užsienio šalies aukštąją mokyklą;
      2. pasirinkti studijuojamus dalykus iš užsienio šalies aukštosios mokyklos siūlomo dalykų sąrašo;
      3. užpildyti studijų sutartį (*Learning Agreement for Studies*), kurią pasirašo pats studentas, fakulteto dekanas ir Tarptautinių ryšių skyriaus koordinatorius;
      4. Pateikti kitus dokumentus, kurių reikalauja priimanti užsienio mokykla (CV, akademinę pažymą anglų k., darbų portfolio ir t.t.).
   2. Visos studentų paraiškos siunčiamos per Tarptautinių ryšių skyrių. Išvardinti 6.1.1, 6.1.3, 6.1.4 punktuose dokumentai turi būti pristatyti Tarptautinių ryšių skyriui likus ne mažiau kaip 10 darbo dienų iki paraiškų priėmimo užsienio mokykloje termino pabaigos. Už terminų stebėjimą pasirinktoje mokykloje atsakingas pats studentas.
   3. Jeigu studentas registruoja savo paraišką *online* sistema, turi padaryti visų dokumentų kopijas ir jas pristatyti Tarptautinių ryšių skyriui.
   4. Gavęs teigiamą atsakymą iš pasirinktos užsienio šalies aukštosios mokyklos bei iškvietimo dokumentus, studentas turi:
      1. nedelsiant apie tai informuoti Tarptautinių ryšių skyrių;
      2. pateikti savo duomenis ir atvykti pasirašyti dotacijos sutartį (2 mėn. iki Erasmus studijų pradžios);
      3. Tarptautinių ryšių skyriui užregistravus Erasmus studentą/praktikantą OLS sistemoje ir gavus kvietimą el. paštu, atlikti užsienio kalbos, kuria bus studijuojama, žinių vertinimą elektroniniu būdu (*online*)[[4]](#footnote-4).
   5. Tarptautinių ryšių skyrius parengia LMTA Rektoriaus įsakymo projektą dėl išvykstančių studentų ir, Rektoriui jį patvirtinus, perduoda įsakymo kopijas fakultetams, Buhalterinės apskaitos bei Studijų duomenų ir informacijos skyriams.
8. **Išvykimo Erasmus studentų ir absolventų praktikai dokumentų pildymo tvarka** 
   1. Studentas vietą Erasmus praktikai susiranda savarankiškai – tai gali būti užsienio šalies įmonė arba organizacija, kurioje praktikos metu atliekamos funkcijos atitinka studento LMTA studijų programą – praktikos veiklą studentas suderina su katedros vedėju.
   2. Studentai/absolventai, laimėję konkursą Erasmus praktikai turi:
      1. gauti katedros vedėjo patvirtinimą ant oficialaus įmonės kvietimo laiško;
      2. užpildyti trišalę praktikos sutartį *(Learning Agreement for Traineeship)*, kurią vizuoja katedros vedėjas, pasirašo studentas, praktikos vadovas (priimančioje įmonėje), ir LMTA Studijų prorektorius;
      3. įsigyti privalomus draudimus: medicininių išlaidų draudimą, draudimą nuo nelaimingų atsitikimų ir civilinės atsakomybės draudimą įmonės turtinei žalai atlyginti;
      4. Visi 7.2 punktuose išvardinti dokumentų originalai turi būti pristatyti Tarptautinių ryšių skyriui likus ne mažiau kaip 2 savaitėms iki praktikos pradžios datos.
   3. Tarptautinių ryšių skyrius parengia dotacijos sutartį Erasmus+ studentų studijoms ir/arba praktikai dėl stipendijos skyrimo ir išmokėjimo. Sutartį pasirašo studentas ir LMTA Rektorius.
   4. Tarptautinių ryšių skyrius parengia Rektoriaus įsakymo projektą dėl išvykstančių studentų/absolventų ir, Rektoriui jį patvirtinus, įsakymo kopijas perduoda fakultetams, Buhalterinės apskaitos bei Studijų duomenų ir informacijos skyriams.
9. **Erasmus stipendijų dydžiai ir stipendijų skaičiavimo metodika**
   1. Erasmus stipendija yra mėnesiais ir dienomis skaičiuojamas nekintamas lėšų dydis, kurį sudaro Europos Komisijos lėšos (toliau – EK dotacija), papildomos Lietuvos Respublikos biudžeto lėšos (toliau – LR dotacija) arba Europos socialinio fondo lėšos (toliau – ESF lėšos).
   2. Erasmus stipendijų, išmokamų LMTA studentams vykstantiems Erasmus studijoms, mišriam mobilumui arba Erasmus praktikai, dydžiai atitinka minimalią Švietimo mainų paramos fondo (toliau – ŠMPF) patvirtintą Erasmus stipendijų ir dydžių normą ir, vadovaujantis ES Erasmus+ aukštojo mokslo programos „Administravimo ir lėšų panaudojimo taisyklėmis mokslo ir studijų institucijoms studentų mobilumui, personalo mobilumui ir mobilumo organizavimui“, yra skirstomi į tris šalių grupes:
      1. vykstantiems į **I grupės šalis** – Daniją, Airiją, Prancūziją, Italiją, Austriją, Suomiją, Švediją, Jungtinę Karalystę, Lichtenšteiną, Norvegiją, Šveicariją[[5]](#footnote-5) – skiriama **500 eurų** dydžio Erasmus stipendija už vieną studijų mėnesį, išmokant visą stipendiją per 2 kartus iš EK dotacijos arba LR valstybės dotacijos, arba ESF lėšų;
      2. vykstantiems į **II grupės šalis** – Belgiją, Čekiją, Vokietiją, Graikiją, Ispaniją, Kroatiją, Kiprą, Liuksemburgą, Nyderlandus, Portugaliją, Slovėniją, Islandiją, Turkiją – skiriama **400 eurų** dydžio Erasmus stipendija už vieną studijų mėnesį, išmokant visą stipendiją per 2 kartus iš EK dotacijos arba LR valstybės dotacijos, arba ESF lėšų;
      3. vykstantiems į **III grupės šalis** – Bulgariją, Estiją, Latviją, Vengriją, Maltą, Lenkiją, Rumuniją, Slovakiją, Makedoniją - skiriama **300 eurų** dydžio Erasmus stipendija už vieną studijų mėnesį, išmokant visą stipendiją per 2 kartus iš EK dotacijos arba LR valstybės dotacijos, arba ESF lėšų.
   3. Vykstantiems į Erasmus praktiką skiriama nustatyto pagal šalių grupę dydžio stipendija ir papildoma **200 eurų** per mėnesį suma, skirta privalomų draudimų išlaidoms padengti.
   4. Socialiai remtiniems studentams, pateikusiems statusą įrodančius dokumentus, skiriama papildoma **200 eurų** per mėnesį stipendija visam Erasmus studijų laikotarpiui. Norintys gauti socialinę stipendiją asmenys turi atitikti bent vieną iš šių kriterijų:
      1. yra iš nepasiturinčių šeimų ar vieni gyvenantys asmenys, turintys teisę gauti arba gaunantys **socialinę pašalpą** pagal LR piniginės socialinės paramos nepasiturintiems gyventojams įstatymą;
      2. yra **ne vyresni kaip 25 metų** ir jiems iki pilnametystės įstatymų nustatyta tvarka buvo nustatyta **globa (rūpyba) arba jų tėvai (turėtas vienintelis iš tėvų) yra mirę**.
   5. Socialiai remtinų asmenų stipendijos priedas neskiriamas studentams, išvykstantiems į Erasmus praktiką.
   6. Studentai, turintys specialiųjų poreikių, gali teikti paraišką papildomai **200 eurų** per mėnesį dotacijai, kuri padengtų išlaidas medicininėms priemonėms, paslaugoms, lydinčiojo asmens pragyvenimo bei kelionės išlaidas, jei tai pagrįsta medicininiais dokumentais. Dėl specialiųjų poreikių paramos studentai teikia paraišką ŠMPF nustatyta tvarka ir terminais.
   7. Erasmus stipendija yra dalinė, t.y. nepadengia visų pragyvenimo išlaidų, todėl visi išvykstantys studentai privalo turėti papildomų lėšų.
   8. Studentai Erasmus studijoms ar praktikai gali vykti su „nuline stipendija“, t.y. negaudami Erasmus stipendijos, tačiau naudodamiesi tomis pačiomis teisėmis kaip ir visi Erasmus studentai. „Nulinės stipendijos“ laimėtojų mobilumo išlaidos gali būti dengiamos iš privačių fondų, tėvų, kitų šeimos narių, darbdavių lėšų, taip pat imant paskolą iš Valstybinio studijų fondo.
   9. Mažiausia Erasmus studijų trukmė yra 3 pilni mėnesiai (praktikos – 2 pilni mėnesiai). Siunčiant studentą ilgesniam periodui, kurį sudaro ir nepilnas studijų mėnuo, mobilumo trukmė skaičiuojama kalendorinėmis dienomis. Bet kuris metų mėnuo pagal ES naudojamą finansinę skaičiuoklę atitinka 30 dienų.
   10. Galutinė stipendijos suma už mobilumo laikotarpį nustatoma mobilumo dienų/mėnesių skaičių padauginant iš fiksuotos normos, taikomos priimančiai šaliai už mėnesį. Nepilnų mėnesių atveju, stipendija yra apskaičiuojama padauginus nepilno mėnesio dienas iš 1/30 vieneto kainos per mėnesį.
10. **Erasmus stipendijų mokėjimo tvarka**
    1. Erasmusstipendija studentui išmokama per du kartus, iš vieno lėšų šaltinio – EK dotacijos. LR dotacijos arba ESF lėšų pagal finansinę sutartį tarp LMTA ir studento. Pirma mokėjimo dalis, sudaranti 90 proc. paskirtos maksimalios stipendijos sumos, išmokama per 30 kalendorinių dienų nuo sutarties pasirašymo datos. Antra mokėjimo dalis, sudaranti 10 proc. paskirtos maksimalios stipendijos sumos, išmokama studentui grįžus po Erasmus studijų ir pristačius reikiamus dokumentus.
    2. LMTA užtikrina, kad dalį skirtos Erasmus stipendijos studentas gaus prieš išvykdamas Erasmus studijoms/praktikai arba ne vėliau nei mobilumo veiklos pradžios dieną. Jeigu dalyvis nepateikė pagrindžiančių dokumentų pagal nurodytą grafiką, išimties tvarka išankstinio finansavimo mokėjimas gali būti atliktas vėliau.
    3. Užpildytos ES internetinės apklausos anketos pateikimas laikomas studento prašymu išmokėti antrąją stipendijos dalį. LMTA per 30 kalendorinių dienų turi išmokėti antrąją stipendijos dalį - 10 proc. stipendijos likutį.
    4. neatsiskaičiusiems už studijas arba praktiką studentams (nepristačiusiems 10.1 punktuose išvardintų dokumentų) LMTA turi teisę pareikalauti grąžinti visą išmokėtą Erasmus stipendiją.
11. **Atsiskaitymas už Erasmus studijas ir praktiką**
    1. Studentas yra pilnai atsiskaitęs už Erasmus studijas arba praktiką, kai pateikia Tarptautinių ryšių skyriui šiuos dokumentus:
       1. Priimančios institucijos išduotą akademinę pažymą / praktikos pažymėjimą, patvirtinančius studijų / praktikos periodo datas ir rezultatus;
       2. Užpildyti elektroninę ataskaitą, kurią kiekvienas studentas gauna į savo elektroninį paštą.
12. **Erasmus studento teisės**
    1. Erasmus studento teisės ir pareigos yra apibrėžtos Erasmus studento chartijoje. Pagrindinės iš jų yra:
       1. Erasmus studentas priimančiai aukštajai mokyklai nemoka jokių akademinių mokesčių (mokesčio už studijas, registracijos mokesčio, mokesčių už egzaminus, laboratorijų, bibliotekų mokesčių);
       2. Studijų užsienio šalies aukštojoje mokykloje rezultatai yra įskaitomi be apribojimų;
       3. Per studijų laikotarpį nenutraukiamas nacionalinės stipendijos ir/ar paskolų mokėjimas;
       4. Galimas papildomas finansavimas negalią turintiems studentams;
       5. Galimas papildomas finansavimas Erasmus intensyviems kalbos kursams.
13. **Erasmus studijų ir praktikos pripažinimas:**
    1. Užsienio aukštojoje mokykloje pagal suderintą studijų sutartį įgyti ECTS kreditai ir dalykų rezultatai pripažįstami ir įskaitomi pagal visus Erasmus programos reikalavimus, vadovaujantis LMTA studijų rezultatų įskaitymo tvarka.
    2. Studentų, išvykusių į Erasmus praktiką pagal suderintą trišalę praktikos sutartį, įgyta darbo patirtis įskaitoma ECTS kreditais pagal visus Erasmus programos reikalavimus.
    3. Studijos užsienio mokykloje gali būti nepripažintos tik tuo atveju, jeigu rezultatai neatitinka reikalaujamo įvertinimo arba studentai neįvykdo kitų pripažinimui keliamų reikalavimų. Akademinės skolos likviduojamos, vadovaujantis LMTA studijų nuostatais.
14. **Atsakomybės ir ginčų sprendimas:**
    1. Erasmus institucinis koordinatorius yra atsakingas už LMTA skirtų lėšų Erasmus studentų mobilumui paskirstymą išvykstantiems studentams.
    2. Išvykstančių studentų srautus, mėnesių skaičius ir stipendijų mokėjimus koordinuoja Tarptautinių ryšių skyriaus koordinatorius, atsakingas už studentų mainus.
    3. LMTA buhalterinės apskaitos skyrius išmoka studentui stipendiją per 5 darbo dienas nuo rektoriaus įsakymo įsigaliojimo datos, bet ne vėliau nei nurodyta finansinėje sutartyje su studentu.
    4. Erasmus studentai nuo mokesčio už studijas LMTA nėra atleidžiami.
    5. Studijas/praktiką užsienyje nutraukę nepasibaigus sutartyje nustatytam terminui dėl nepriskirtinų *force majeure* aplinkybių arba anksčiau sutartyje numatyto termino grįžę studentai privalo grąžinti LMTA nepanaudotą Erasmus stipendiją. Studentai, kurie nutraukia studijas užsienyje neišbuvę minimalios trijų mėnesių (praktikai – dviejų mėnesių) trukmės, privalo grąžinti visą jam paskirtą Erasmus stipendiją. Nesilaikantiems sutarties sąlygų studentams gali būti taikomos ne tik finansinės, bet ir administracinės nuobaudos, numatytos LMTA studijų nuostatuose ir LMTA etikos kodekse.
    6. Norintys prasitęsti Erasmus mobilumo periodą užsienyje studentai turi pateikti prašymą katedros vedėjui ir dekanui. Patenkinus prašymą, Erasmus periodo pratęsimą, stipendijos paskyrimo klausimus tvarko ir Erasmus studijų su „nuline stipendija“ statusą suteikia Tarptautinių ryšių skyrius.
    7. Erasmusstudento rezultatai ir kreditai įskaitomi pagal galiojančią studijų rezultatų LMTA įskaitymo tvarką. Įskaitymo rezultatais nepatenkinti studentai turi teisę teikti apeliaciją LMTA tarptautinio judumo programų ir projektų komitetui.
    8. Kylant ginčams klausimai sprendžiami susitarimo būdu. Susitarti nepavykus, ginčai sprendžiami LMTA tarptautinio judumo programų ir projektų komitete arba Senato etikos ir procedūrų komisijoje.

PRIEDAI:

LMTA studento paraiška studijoms užsienyje;

LMTA studento paraiška praktikai užsienyje;

Erasmus+ studento paraiška (anglų k.; *Erasmus+ Student Application Form*);

Mokymosi sutartis studijų mobilumui (*Learning Agreement for Studies*);

Mokymosi sutartis praktikos mobilumui (*Learning Agreement for Traineeship*);

Dotacijos sutarties Erasmus+ aukštųjų mokyklų studentų studijoms ir/arba praktikai forma;

Erasmus studento chartija (Erasmus Student Charter).

Tarptautinių ryšių skyriaus vedėja

Erasmus institucinė koordinatorė Rima Rimšaitė

Parengė:

Giedrė Antanavičienė

2014-11-03

1. Paskelbta internete adresu <http://lmta.lt/lt/erasmus-universiteto-chartija> [↑](#footnote-ref-1)
2. Paskelbta internete adresu <http://ec.europa.eu/programmes/erasmus-plus/documents/erasmus-plus-programme-guide_lt.pdf> [↑](#footnote-ref-2)
3. Paskelbta internete adresu <http://www.smpf.lt/lt/dokumentai/2014_m_dotacijos_gavejams/20142015_mm_erasmus_erasmus_dotacijos_sutarties_ka103_veikloms_formos> [↑](#footnote-ref-3)
4. Užsienio kalbos žinių vertinimas atliekamas Erasmus+ Online Linguistic Support, adresu <http://erasmusplusols.eu/>. Kalbos vertinimo rezultatai studentų dalyvavimo Erasmus programoje atrankai įtakos neturi. Pagal suteiktų LMTA x licenzijų skaičių ir pirmo kalbos žinių vertinimo rezultatus, Tarptautinių ryšių skyrius atrenka x studentų kalbos mokymuisi OLS sistemoje. Studento kalbinis pasirengimas – privalomas užsienio kalbos žinių vertinimas, kalbos mokymosi studiojos užsienytje/praktikos metu galimybės ir antras (galutinis) kalbos žinių vertinimas aptariamas dotacijos sutartyje Erasmus + studentų studijoms ir/arba praktikai. [↑](#footnote-ref-4)
5. 5 Šveicarija 2014-2016 m.m. dalyvauja Erasmus+ programoje tik partnerinės šalies statusu. Erasmus+ stipendijos vykstantiems į Šveicariją šiuo metu neskiriamos. Šveicarijos aukštosios mokyklos mainų studentams/praktikantams skiria savo nustatyto dydžio finansavimą (apie 300-350 eurų dydžio stipendiją už vieną studijų/praktikos mėnesį). [↑](#footnote-ref-5)